[pic] | KOMMISSIONEN FOR DE EUROPÆISKE FÆLLESSKABER |

Bruxelles, den 16.03.2005

SEK(2005) 383 endelig

BERETNING FRA KOMMISSIONEN TIL EUROPA-PARLAMENTET OG RÅDET

om udgifterne for EUGFL, Garantisektionen Alarmsystemet nr. 11/2004 og 12/2004

INDHOLDSFORTEGNELSE

1. ÆNDRINGSBUDGET NR. 10/2004 3

2. FORELØBIGT BEVILLINGSFORBRUG 3

3. KOMMENTARER TIL GENNEMFØRELSEN AF 2004-BUDGETTET 3

4. KONKLUSIONER 6

ÆNDRINGSBUDGET NR. 10/2004

Gunstige udviklinger på landbrugsmarkederne i 2003/2004 førte til et stort underforbrug af de oprindelige budgetbevillinger for 2004 for EUGFL, Garantisektionen. I betragtning af det større behov for betalingsbevillinger for strukturfondene fremsatte Kommissionen forslag om nedsættelse af EUGFL, Garantisektionens bevillinger gennem ændringsbudget nr. 10/2004, som Europa-Parlamentet vedtog den 2. december 2004. Nedsættelsen vedrørte kun ordninger under budgettets underudgiftsområde 1a, og den beløb sig til 1,7 mia. EUR. De samlede budgetbevillinger blev derfor nedsat fra 46 781,4 mio. EUR til 45 081,4 mio. EUR. I kolonne a, b og c i vedlagte tabel er de budgetartikler angivet, for hvilke de oprindelige bevillinger blev nedsat, samt nedsættelsesbeløbet og beløbet for de disponible bevillinger efter nedsættelsen. Endvidere blev et beløb på 0,5 mio. EUR overført fra artikel 05 01 04 01 til GD Miljø med henblik på at kunne gennemføre en undersøgelse af miljøindikatorer. De disponible bevillinger for 2004 androg derfor 45 080,9 mio. EUR.

FORELØBIGT BEVILLINGSFORBRUG

Forbruget af bevillinger under budgettets udgiftsområde 1 for regnskabsåret 2004 beløb sig til 44 719,3 mio. EUR, dvs. 99,2 % af bevillingerne. Beløbet er et nettobeløb efter fradrag af de negative udgifter, der er tilbageført i form af finansielle korrektioner i forbindelse med afslutningen af EUGFL, Garantisektionens regnskaber, samt suspenderede beløb og nedsættelse af forskud i løbet af regnskabsåret 2004.

Den nærmere gennemførelse af EUGFL, Garantisektionens budget artikel for artikel fremgår af vedlagte tabel. Gennemførelsen udviser et samlet underforbrug påca. –361,5 mio. EUR, der fordeler sig således:

- for underudgiftsområde 1a –246,3 mio. EUR

- for underudgiftsområde 1b –115,2 mio. EUR.

I december 2004 forelagde Kommissionen budgetmyndigheden et forslag om at overføre 139,7 mio. EUR til artikel 17 04 03, veterinærberedskabsfonden, for at kunne dække EU’s bidrag til betalinger især til mund- og klovesyge i Det Forenede Kongerige og aviær influenza i Nederlandene osv. Beløbet blev taget fra budgetartikel 05 02 05 (20,0 mio. EUR), 05 03 01 (80,0 mio. EUR), 17 01 04 (1,0 mio. EUR), 17 04 01 (36,6 mio. EUR) og 17 04 04 (2,1 mio. EUR).

KOMMENTARER TIL GENNEMFØRELSEN AF 2004-BUDGETTET

Følgende hovedfaktorer har indflydelse på budgettets gennemførelse:

Valutafaktorer

Dollarens vekselkurs over for euroen

Ovennævnte udgifter er beregnet under hensyntagen til udviklingen i dollarens vekselkurs over for euroen. For en væsentlig del af eksportrestitutionerne for landbrugsprodukter, især for korn og sukker samt for nogle former for intern støtte såsom bomuldsstøtten, afhænger udgifterne af udviklingen i dollarkursen.

I overensstemmelse med Rådets forordning om budgetdisciplin (Rådets forordning (EF) nr. 2040/2000 af 26. september 2000) blev ændringsskrivelsen til landbrugsbudgettet for 2004 udarbejdet på grundlag af den gennemsnitlige dollarkurs for juli, august og september 2003, dvs. 1 EUR = 1,12 $. I perioden fra den 1. august 2003 til den 31. juli 2004 var den gennemsnitlige dollarkurs på omkring 1 EUR = 1,20 $, dvs. ca. 7 % over den kurs, der lå til grund for opstillingen af budgettet for 2004.

Underudgiftsområde 1a – markedsfaktorer

For underudgiftsområde 1a blev budgetbevillingerne underforbrugt for alle budgetkapitler med undtagelse af kapitel 05 07 – Revision og 17 04 – Fødevaresikkerhed, dyresundhed og -velfærd, plantesundhed, der udviser et overforbrug af de respektive bevillinger. Underforbruget var dog koncentreret om følgende kapitler:

- vegetabilske produkter, hvor underforbruget androg –160,5 mio. EUR og især vedrørte sukker, frugt og grøntsager og vin

- animalske produkter, hvor underforbruget androg –137,1 mio. EUR og især vedrørte mælk og oksekød.

Denne situation giver anledning til følgende kommentarer:

Artikel 05 02 05: Sukker | Underforbrug: –30 mio. EUR (endelige bevillinger) Underforbrug: –295 mio. EUR (oprindelige bevillinger) |

(udgifter: 1 416 mio. EUR) (endelige bevillinger: 1 446 mio. EUR) (oprindelige bevillinger: 1 711 mio. EUR) |

Underforbruget skyldes især, der blev eksporteret mindre mængder sukker end forventet i budgettet, og derfor var der også mindre betalinger til eksportrestitutioner.

Artikel 05 02 08: Frugt og grøntsager | Underforbrug: –40 mio. EUR |

(udgifter: 1 577 mio. EUR) endelige bevillinger: 1 617 mio. EUR) (oprindelige bevillinger: 1 617 mio. EUR) |

Underforbruget skyldes de mindre støttebetalinger, især fordi mindre mængder frugt og grøntsager blev trukket tilbage fra markedet, og fordi priserne på bananer steg, hvad der førte til faldende støtte til bananer på grund af de gunstige markedsbetingelser for disse produkter.

Artikel 05 02 09: Vin | Underforbrug: –30 mio. EUR (endelige bevillinger) Underforbrug: –123 mio. EUR (oprindelige bevillinger) |

(udgifter: 1 092 mio. EUR) (endelige bevillinger: 1 122 mio. EUR) (oprindelige bevillinger: 1 215 mio. EUR) |

Underforbruget skyldes især, at det ikke var nødvendigt at anvende krisedestillation i 2003/2004, og at der blev opkøbt mindre mængder alkohol til intervention end de mængder, der blev lagt til grund, da budgettet for 2004 blev opstillet, dvs. færre udgifter til værdinedskrivning.

Artikel 05 03 01: Mælk og mejeriprodukter | Underforbrug: –101 mio. EUR (endelige bevillinger) Underforbrug: –694 mio. EUR (oprindelige bevillinger) |

(udgifter: 2 265 mio. EUR) (endelige bevillinger: 2 366 mio. EUR) (oprindelige bevillinger: 2 959 mio. EUR) |

Underforbruget skyldes de mindre betalinger til eksportrestitutioner og til andre former for støtte for mejeriprodukter især på grund af de gunstige vilkår og priser for mejeriprodukter på både interne og eksterne markeder for mejeriprodukter, der medførte, at eksportrestitutioner og visse former for intern støtte til skummetmælk og smør blev fastsat til lavere satser end dem, der blev lagt til grund, da budgettet blev opstillet.

Artikel 05 03 02: Oksekød | Underforbrug: –40 mio. EUR (endelige bevillinger) Underforbrug: –278 mio. EUR (oprindelige bevillinger) |

(udgifter: 7 776 mio. EUR) (endelige bevillinger: 7 816 mio. EUR) (oprindelige bevillinger: 8 054 mio. EUR) |

Underforbruget skyldes især mindre betalinger til eksportrestitutioner, fordi der blev eksporteret færre mængder oksekød end dem, der blev lagt til grund, da budgettet for 2004 blev opstillet. Endvidere omfattede budgettet for 2004 bevillinger, der skulle refunderes medlemsstaterne for medfinansieringen af en del af deres udgifter til den særlige opkøbsordning i anledning af EF-Domstolens afgørelse i sag C239/01. Bevillingerne blev ikke anvendt, fordi medlemsstaterne i de fleste tilfælde straks anmeldte udgifterne, som derefter blev refunderet inden udgangen af foregående regnskabsår.

Underudgiftsområde 1b

Artikel 05 04 01: Landdistrikternes udvikling for EU-15 | Underforbrug: –95 mio. EUR |

(udgifter: 4 708 mio. EUR) (bevillinger: 4 803 mio. EUR) |

Underforbruget skyldes den delvise gennemførelse af visse ordninger for landdistrikternes udvikling i EU-15 som f.eks. investeringer i landbrugsbedrifter, skovbrug og fremme af tilpasningen og udviklingen af landdistrikter.

Artikel 05 04 04: Overgangsinstrument til udvikling af landdistrikterne i de nye medlemsstater (EU-10) | Forpligtelsesbevillinger: 1 733 mio. EUR Forpligtet beløb: 1 733 mio. EUR Betalingsbevillinger: 645 mio. EUR Betalt beløb: 629 mio. EUR |

Denne artikel vedrører overgangsinstrumentet til EUGFL, Garantisektionens finansiering af udviklingen af landdistrikterne i de nye medlemsstater. Instrumentet finansieres af EUGFL, Garantisektionen, men gennemføres med differentierede bevillinger. Med denne fremgangsmåde opnås der en længere periode mellem forpligtelserne og afviklingen af forpligtelserne, som begge er fastsat i EUR, end det er muligt ifølge Garantisektionens regler. Forpligtelserne for 2004 blev automatisk gennemført på grundlag af Kommissionens beslutning om ydelse af bidrag til programmerne for landdistrikternes udvikling i de pågældende medlemsstater. På dette grundlag blev alle forpligtelsesbevillinger i budgettet for 2004 for dette instrument forpligtet. Betalinger for de forpligtede beløb skal foretages senest to år efter forpligtelsesdatoen. Efter de to år annulleres de forpligtede beløb, for hvilke der ikke indgives betalingsanmodninger, automatisk. I regnskabsåret 2004 beløb betalingerne for dette instrument, der især består af forskud til de nye medlemsstater, sig til ca. 629 mio. EUR.

KONKLUSIONER

Bevillingsforbruget for regnskabsåret 2004 (medlemsstaternes udgifter fra 16. oktober 2003 til 15. oktober 2004) beløb sig til 44 719,3 mio. EUR, dvs. 99,2 % af de disponible bevillinger. Det samlede underforbrug af budgetbevillingerne beløb sig til ca. –361,5 mio. EUR.

For underudgiftsområde 1a andrager underforbruget –246,3 mio. EUR (0,6 % af de endelige budgetbevillinger), og det kan især tilskrives sukker, frugt og grøntsager, vin, mælk og oksekød.

For underudgiftsområde 1b andrager underforbruget for programmer til landdistrikternes udvikling –115,2 mio. EUR (1,8 % af budgetbevillingerne), og det kan især tilskrives ordningerne for investeringer i landbrugsbedrifter, skovbrug og fremme af tilpasningen og udviklingen af landdistrikter.

BILAG

[pic]